**Cyfeirnod Rhyddid Gwybodaeth: SCHTh 13-21**

**Cais: Dyddiedig 23 Chwefror 2021**

**Ymateb:**

Medraf gadarnhau bod Swyddfa Comisiynydd yr Heddlu a Throseddu (SCHTh) yn dal y wybodaeth y gofynnwyd amdani, fel yr amlinellir isod:

Cwestiwn:

Yn unol â darpariaethau’r Ddeddf Rhyddid Gwybodaeth, cadarnhewch:

1. Yr unigolyn y mae’r swyddogaeth o wneud trefniadau ar gyfer ymdrin â chwynion yr adroddir amdanynt yn erbyn y Prif Gwnstabl wedi’i ddirprwyo iddo
2. Yr offeryn a ddefnyddir i ddirprwyo’r swyddogaeth o wneud trefniadau ar gyfer ymdrin â chwynion yr adroddir amdanynt yn erbyn y Prif Gwnstabl, er enghraifft, pa un ai a wnaed y ddirprwyaeth yn unol â’r Cynllun Llywodraethu Corfforaethol neu unrhyw offeryn arall
3. Yr unigolyn a nodwyd fel yr ‘awdurdod priodol’ fel y diffinnir o dan a. 29.1 (a) (i) o Ddeddf Diwygio’r Heddlu 2002 er mwyn bodloni’r rhwymedigaethau a ragnodwyd ar gyfer yr awdurdod priodol o fewn Canllawiau Statudol Swyddfa Annibynnol Cwynion yr Heddlu ar System Gwynion yr Heddlu

Ateb:

Cwestiynau 1 a 2

Mewn ymateb i gwestiynau 1 a 2, byddwn yn cynghori, yn unol ag Adran 23 Deddf Plismona a Throsedd 2017, y gall CHTh ddirprwyo unrhyw un o swyddogaethau’r Corff Plismona Lleol a gynhwysir o fewn y Ddeddf. Crynodeb o’r penderfyniadau hyn yw:

* Cofnodi cwynion
* Cyfeiriad at Swyddfa Annibynnol Ymddygiad yr Heddlu
* Penderfyniadau ynghylch sut i ymdrin â chwyn yn erbyn y Prif Gwnstabl
* Penodiad rhywun i ymdrin â’r mater
* Cyfrifoldeb i roi diweddariadau rheolaidd i’r achwynydd
* Cynnal asesiadau difrifoldeb
* Penderfyniadau achwynydd
* Gwneud Argymhellion ar gyfer Adolygiadau

Yn unol â’r Cynllun Llywodraethu Corfforaethol (Dolen gwefan SCHTh: <http://www.dyfedpowys-pcc.org.uk/media/9266/corporate-governance-framework-2020-21-w.pdf>) mae’r penderfyniadau hyn yn cael eu dirprwyo gan y CHTh ar gyfer Dyfed-Powys i Bennaeth Staff a Swyddog Monitro Swyddfa Comisiynydd yr Heddlu a Throseddu. Cefnogir y Pennaeth Staff a Swyddog Monitro gan y Rheolwr Ansawdd Gwasanaeth er mwyn sicrhau rheolaeth effeithiol ac amserol o’r prosesau hyn.

Cwestiwn 3

Byddwn yn cynghori bod y wybodaeth hon eisoes wedi’i chyhoeddi ar-lein ar: <https://policeconduct.gov.uk/sites/default/files/Documents/statutoryguidance/2020_statutory_guidance_english.pdf> - Atodiad A.

Yr awdurdod priodol ar gyfer cwyn neu fater ymddygiad cofnodadwy sy’n ymwneud ag ymddygiad Prif Gwnstabl neu Brif Gwnstabl dros dro yw’r corff plismona lleol sy’n gyfrifol am yr ardal heddlu honno. Comisiynydd yr Heddlu a Throseddu yw’r Awdurdod Priodol – cyfeiriwch at Adran 29 Deddf Diwygio’r Heddlu 2002 os gwelwch chi’n dda.

Y corff plismona lleol yw’r awdurdod priodol ar gyfer mater anaf difrifol neu farwolaeth hefyd, a’r Prif Gwnstabl neu’r Prif Gwnstabl dros dro yw’r swyddog perthnasol – cyfeiriwch at Adran 29, Deddf Diwygio’r Heddlu 2002. Mae’r ‘swyddog perthnasol’ mewn perthynas â mater anaf difrifol neu farwolaeth yn golygu’r unigolyn sy’n gwasanaethu gyda’r heddlu: a arestiodd yr unigolyn sydd wedi dioddef anaf difrifol neu farw ac a oedd yn gwarchod yr unigolyn hwnnw adeg ei anaf difrifol neu farwolaeth, neu’r swyddog yr oedd yr unigolyn sydd wedi dioddef anaf difrifol neu farw wedi bod mewn cysylltiad ag ef – cyfeiriwch at Adran 29 Deddf Diwygio’r Heddlu 2002.